Forslag til RÅDETS FORORDNING om ændring af forordning (EF) nr. 1334/2000 for så vidt angår listen over produkter og teknologi med dobbelt anvendelse i forbindelse med udførsel

(forelagt af Kommissionen)

BEGRUNDELSE

Produkter (og herunder programmel og teknologi) med dobbelt anvendelsesformål, der udføres fra Fællesskabet, er underlagt en kontrolordning, jf. Rådets forordning (EF) nr. 1334/2000 af 22. juni 2000.

I henhold til artikel 3 i forordning (EF) nr. 1334/2000 kræves der tilladelse til udførsel af de i bilag I anførte produkter med dobbelt anvendelsesformål; formålet hermed er at sikre, at kontrollen er effektiv og i overensstemmelse med medlemsstaternes multilaterale forpligtelser.

Det er fastsat i artikel 11 i forordning 1334/2000, at listerne over produkter med dobbelt anvendelsesformål i bilag I og IV skal ajourføres i overensstemmelse med de relevante forpligtelser og tilsagn ligesom alle ændringer heraf, som hver medlemsstat har accepteret som deltager i de relevante internationale ikkespredningsaftaler og eksportkontrolordninger eller ved ratificering af relevante internationale traktater.

Den 2. december 2000 blev der på Wassenaar-arrangements plenarforsamling vedtaget forskellige væsentlige ændringer af listen over produkter og teknologi med dobbelt anvendelsesformål, dvs. vedrørende mikroprocessorer, datamater, klyngesystemer og kryptering. For at tage højde for disse ændringer så hurtigt som muligt - dvs. allerede inden der udarbejdes en konsolideret udgave af bilag I med indføjelse af alle ændringer og ændringsforslag, der er blevet vedtaget på multilateralt niveau i år 2000 - må bilag I straks ændres på fem punkter.

Kommissionens forslag

Det følger af ovenstående, at man i bilag I må:

(a) ændre kategori 3 "Elektronik", pkt. 3A001.a.3.a., idet kontrolparameteren for disse mikroprocessorer sættes op fra 3 500 Mtops (millioner teoretiske operationer pr. sekund) til 6 500 Mtops

(b) ændre kategori 4 "Datamater", pkt. 4A003.b., idet kontrolparameteren for disse datamater sættes op fra 6 500 Mtops (millioner teoretiske operationer pr. sekund) til 28 000 Mtops

(c) ændre kategori 4 "Datamater, pkt. 4A003.d., idet kontrolparameteren for disse grafikacceleratorer og grafikcoprocessorer med en "3-D rektorhastighed" på mere end 3 000 000 sættes op til 200 000 000

(d) ændre kategori 4 "Datamater", pkt. 4A003.g., idet kontrolparameteren for denne type udstyr sættes op fra 80 Mbyte/s til 1,25 Gbyte/s

(e) ændre kategori 5 - 2. del "Informationssikkerhed", note 3: Note vedrørende kryptering, idet indholdet af litra d slettes, og ændre henvisningerne i litra e således, at de tager højde for det slettede litra d.

Forslag til RÅDETS FORORDNING om ændring af forordning (EF) nr. 1334/2000 for så vidt angår listen over produkter og teknologi med dobbelt anvendelse i forbindelse med udførsel

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1],

[1] EFT C [...] [...], s. [...].

og ud fra følgende betragtninger:

(1) Produkter (og herunder programmel og teknologi) med dobbelt anvendelsesformål, der udføres fra Fællesskabet, er underlagt en fællesskabskontrolordning, jf. Rådets forordning (EF) nr. 1334/2000 af 22. juni 2000 om en fællesskabsordning for kontrol med udførslen af produkter og teknologi med dobbelt anvendelse [2].

[2] EFT L 159 af 30.6.2000, s. 1.

(2) Med henblik på medlemsstaternes og Fællesskabets overholdelse af deres internationale forpligtelser er der i bilag I til forordning 1334/2000 fastsat en fælles liste over produkter og varer med dobbelt anvendelsesformål, som omhandlet i samme forordnings artikel 3, med henblik på iværksættelsen af de internationalt aftalte kontrolordninger på dette område, herunder Wassenaar-arrangementet, kontrolordningen for missilteknologi (Missile Technology Control Regime - MTCR), gruppen af leverandører af nukleart materiale (NSG), Australiensgruppen og konventionen om kemiske våben (CWC).

(3) Det er fastsat i artikel 11 i forordning (EF) nr. 1334/2000, at bilag I skal ajourføres i overensstemmelse med de relevante forpligtelser og tilsagn ligesom alle ændringer heraf, som hver medlemsstat har accepteret som deltager i de relevante internationale ikkespredningsaftaler og eksportkontrolordninger eller ved ratificering af relevante internationale traktater.

(4) Den 2. december 2000 blev der på Wassenaar-arrangementets plenarforsamling vedtaget en ændring af kontrolparametrene i kategori 3, 4 og 5 (2. del) i bilag I til forordning 1334/2000. Disse ændringer indebærer en væsentlig liberalisering af kontrolparametrene, og denne bør iværksættes på fællesskabsplan inden for en rimelig frist, således at det bliver lettere at eksportere produkter, hvor det på multilateralt niveau skønnes, at der ikke længere er behov for eksportkontrol.

(5) Forordning (EF) nr. 1334/2000 bør ændres i overensstemmelse hermed -

UDSTEDT FØLGENDE FORORDNING:

Artikel 1

Bilag I i forordning (EF) nr.1334/2000 ændres således:

1) I kategori 3, "Elektronik", pkt. 3A001.a.3.a, ændres "3 500" til "6 500".

2) I kategori 4, "Datamater", pkt. 4A003.b, ændres "6 500" til "28 000".

3) I kategori 4, "Datamater", pkt. 4A003.d, ændres "3 000 000" til "200 000 000".

4) I kategori 4, "Datamater", pkt. 4A003.g, ændres "80 Mbyte/s" til "1,25 Gbyte/s".

5) I kategori 5 - 2. del "Informationssikkerhed", ændres note 3 således:

a. Litra d slettes.

b. Litra e bliver til litra d, og "litra a-d" ændres til "litra a-c".

Artikel 2

Denne forordning træder i kraft på femtedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. FORANSTALTNINGENS BETEGNELSE Forslag til rådsforordning om ændring af forordning (EF) nr. 1334/2000 for så vidt angår listen over produkter og teknologi med dobbelt anvendelse i forbindelse med udførsel

2. BUDGETPOST A-7030

3. RETSGRUNDLAG EF-TRAKTATENS ARTIKEL 133

4. BESKRIVELSE AF FORANSTALTNINGEN

4.1 Foranstaltningens generelle formål TEKNISKE ÆNDRINGER AF BILAG II OG IV TIL RÅDETS FORORDNING (EF) NR. 1334/2000 (VARER MED DOBBELT ANVENDELSESFORMÅL)

4.2 Foranstaltningens varighed og nærmere bestemmelser for dens forlængelse/fornyelse

Uden tidsbegrænsning

5. KLASSIFIKATION AF UDGIFTER/INDTÆGTER IKKE RELEVANT

6. UDGIFTERNES/INDTÆGTERNES ART IKKE RELEVANT

7. FINANSIELLE VIRKNINGER IKKE RELEVANT

8. FORHOLDSREGLER MOD SVIG IKKE RELEVANT

9. OPLYSNINGER OM FORANSTALTNINGENS LØNSOMHED IKKE RELEVANT

10. UDGIFTER TIL ADMINISTRATION (DET ALMINDELIGE BUDGETS SEKTION III, DEL A)

Denne del af finansieringsoversigten fremsendes samtidigt til generaldirektorat XIX og generaldirektorat IX. Sidstnævnte videresender den dernæst til generaldirektorat XIX med en udtalelse.

Den faktisk afsættelse af de nødvendige administrationsressourcer sker ved Kommissionens årlige afgørelse om ressourcetildeling, bl.a. under hensyntagen til antallet af ansatte og de supplerende beløb, der måtte være tildelt af budgetmyndigheden.

10.1 Virkning på antallet af stillinger

>TABELPOSITION>

Hvis der kræves ekstra personale, oplyses det, i hvilket tempo dette personale må stilles til rådighed.

10.2 Samlede finansielle følger ved ansættelse af ekstra personale

(EUR)

>TABELPOSITION>

De anførte beløb skal afspejle de samlede udgifter til ekstrapersonale for hele perioden, dersom foranstaltningens varighed kendes, eller for en 12 måneders periode, hvis foranstaltningen løber på ubegrænset tid.

10.3 Forøgelse af andre administrationsudgifter som følge af foranstaltningen

(EUR)

>TABELPOSITION>

De anførte beløb skal afspejle de samlede udgifter til foranstaltningen for hele perioden, dersom dens varighed kendes, eller for en 12 måneders periode, hvis den løber på ubegrænset tid.